**Djupnelæring på alle nivå**

*-Medskapande skuleutvikling i Jærskulen-*

*Jærskulen arbeider aktivt for kontinuerleg å vidareutvikle læringsmiljø og læringsutbytte for alle elevar.* Både nasjonalt og internasjonalt finn det stad ein omfattande fagdiskusjon om kva som vil vere viktige kompetansar for barn og unge i framtida. Styrking av faglege kunnskapar føreset auka vektlegging av djupnelæring. Målsetjinga er å vidareutvikle skulefaga med større konsentrasjon om det grunnleggande elevane treng for å kunne forstå og anvende faga, samtidig som ein legg vekt på m.a. metodeforståing, problemløysing, kreativitet og sjølvrefleksjon.

Å fremje djupnelæring på elevnivå føreset at vi også etablerer djupe kollegiale samarbeidsprosessar i lærarteam, fagseksjonar, fagnettverk og leiarmøte på skole- og kommunenivå. Forskingsbaserte undersøkingar av slike samarbeidsarenaer viser at det er til dels stor ulikskap i kva grad ein arbeider med aktiv analyse og utvikling av undervisninga. Skular med aktive kollegiale samarbeidsprosessar når dei sterkaste faglege og sosiale læringsresultata. *Ut frå dette vil Jærskulen arbeide aktivt for å fremje djupnelæring på alle nivå:*

* Den daglege ***undervisninga***
* ***Teammøte*** mellom lærarar som underviser same elevgrupper
* ***Fagseksjonar*** på den enkelte skole
* ***Nettverk*** på tvers av skular og kommunar
* ***Leiarmøte*** på den enkelte skole
* ***Leiarmøte*** på kommunenivå og på tvers av kommunar

Som utgangspunkt for dette arbeidet, har Jærskulen bede dosent Knut Roald utvikle eit kunnskapsgrunnlag om djupnelæring på elevnivå og profesjonsnivå. Dette finn du i heftet «*Djupnelæring på alle nivå – eit kunnskapsgrunnlag».* Jærskulen vil framover samarbeide med Knut Roald om vår vidare utvikling av djupnelæring både for elevar, lærarar og leiarar. Han vil også stå til disposisjon for den enkelte kommune og skule i dette utviklingsarbeidet.